Document ID: /roh_data/filtered/fineweb-2-filterrobots_roh.jsonl.gz/48083

A Zernez datti danovamain opposiziun encunter il project da surfabricaziun Runatsch ch'è puspè sin maisa. Avant 7 onns era scadida la lubientscha da bajegiar per la surbajegiada che n'è mai vegnida realisada. Ina lubientscha da bajegiar ch'i aveva dà, suenter che la populaziun da Zernez ha refusà in'iniziativa encunter il project da lezzas uras.
Vischnanca duai revalitar il project
Varga 100 abitantas ed abitants da Zernez han ussa suttascrit ina petiziun encunter il project che prevesa tranter auter abitaziuns per la populaziun pli veglia ed in mir da sustegn da 20 meters lunghezza. Als iniziants vai surtut per mantegnair il maletg dil vitg vegl. Cumpareglià cun l'anteriur project haja quai dà ussa memia bleras midadas, argumenteschan ils iniziants envers «La Posta Ladina» (PL), ed i n'haja dà naginas visualisaziuns novas dal project. Cun la petiziun vulan els che la vischnanca giuditgeschia anc ina giada il project a l'ur dal vitg tar l'uschenumnà «tscharescher da Zernez». Annunzià han ils iniziants vers la PL era d'inoltrar in recurs cunter la dumonda da bajegiar sezza ch'è stada publitgada fin ils 24 da schaner.